Nafarroako Parlamentuko Mahaiak, 2019ko urriaren 14an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Bakartxo Ruiz Jaso andreak aurkezturiko galdera, Ospitaleko Espetxe-zaintzako Unitate bat irekitzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2019ko urriaren 14an

Lehendakaria: Unai Hualde Iglesias

GALDERAREN TESTUA

EH Bildu Nafarroa talde parlamentarioko eledun Bakartxo Ruiz Jaso andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuak idatziz erantzun dezan:

Irailaren 7an artikulu bat argitaratu zen Redacción Médica aldizkari digitalean. Hona “La sanidad penitenciaria se abre hueco en el hospital de Navarra” titulua zeukan artikuluaren testua:

“Nafarroako Ospitaleguneak badu, planoan bederen, erreklamatutako Ospitaleko Espetxe-zaintzako Unitate bat. Hori baieztatu du Gobernuak, espetxe-osasungintza erkidego honetara hurbiltzean –osasun-arlo horretako eskumena lortzetik gertuen dauden erkidegoetako bat da–. Erakundeak denbora luzea zeraman instalazio hori erreklamatzen. Izan ere, Siepse-Sociedad de Infraestructuras y Equipamientos Penitenciarios y de la Seguridad del Estado estatuko merkataritza-sozietateak 2013an hitz emana zuen. Azkenean, datorren urtean egonen da baliagarri. Une honetan, proiektuaren idazketaren kontratazioa tramitatzen ari da, eta 2020rako planifikatu da obrak egitea.”

Horri buruz, parlamentari honek hau jakin nahi du:

Ea egiazkoa den Ospitaleko Espetxe-zaintzako Unitate bat laster irekitze aldera 2020an obrak egiteari buruz hedabide horrek ematen duen informazioa.

Ea lotuta dauden unitate hori irekitzea eta espetxe-osasungintza Nafarroari eskualdatzea.

Ea zein den unitate horretan osasungintzari emanen litzaiokeen ikuspuntua eta zer jarraipen eginen litzatekeen gero presoentzako osasungintzaren unibertsaltasuna, osotasuna eta kalitatea bermatzeko.

Ea gaixoak artatuko dituzten langileak Osasunbideko langileak izanen liratekeen eta inolako prestakuntza espezializaturik eskatuko litzaiekeen.

Iruñean, 2019ko urriaren 7an

Foru parlamentaria: Bakartxo Ruiz Jaso